VSC sklep Cp 990/2010
Sodna praksa višjih sodišč, 2011-03-24

skrbnik zapuščine - odmera stroškov - upravičenja začasnega skrbnika zapuščine - skrbnik za poseben primer - odvetniški stroški

Če sodišče kot skrbnika zapuščine postavi odvetnika kot pravnega strokovnjaka, je njegove stroške potrebno odmeriti po predpisani tarifi za nagrade ali za druge stroške odvetnikov.

Pritožbi se delno ugodi in se sklep sodišča prve stopnje v drugem odstavku  delno spremeni, da je dedič I. V. dolžan odvetniku I. I., skrbniku za poseben primer, poleg že prisojenih stroškov v znesku 14,98 EUR plačati še 449,45 EUR v roku 15 dni, v primeru zamude skupaj z zakonskimi zamudnimi obrestmi, ki začnejo teči prvi dan po poteku tega roka, dalje do plačila.

V preostalem se pritožba zavrne in se sklep v še izpodbijanem, a nespremenjenem delu potrdi.

Dedič I. V. je dolžan odvetniku I. I. v roku 15 dni povrniti 3,52 EUR pritožbenih stroškov.

Z izpodbijanim sklepom je sodišče prve stopnje odločilo, da mora dedič I. V. v roku 15 dni po prejemu tega sklepa skrbniku za poseben primer plačati 14,98 EUR stroškov, v primeru zamude skupaj z zakonskimi zamudnimi obrestmi, ki začnejo teči od dneva zamude do plačila, pod izvršbo (1. odstavek izreka sklepa). Zahtevek za povrnitev stroškov v znesku 2.050,75 EUR pa je zavrnilo (2. odstavek izreka sklepa).

Zoper navedeni sklep sodišča prve stopnje je odvetnik I. I. kot skrbnik za poseben primer vložil pritožbo zaradi zmotne uporabe materialnega prava in bistvene kršitve določb postopka. Predlagal je, da pritožbeno sodišče pritožbi ugodi in sklep tako spremeni, da se mu priznajo vsi priglašeni stroški.

Navaja, da je po razrešitvi funkcije skrbnika zapuščine priglasil stroške v skladu z veljavno odvetniško tarifo in se skliceval na 14. člen oz. pravilno 18. člen Pravilnika o povrnitvi stroškov v pravdnem postopku (v nadaljevanju: Pravilnik). Povrnitve stroškov skrbnika zapuščine Pravilnik izrecno ne ureja, je pa bilo njegovo delo najbližje delu pooblaščenca oziroma odvetnika. V konkretnem primeru drugače kot po odvetniški tarifi stroškov ni mogel priglasiti. Če bi stroške obračunal po stari odvetniški tarifi, bi bili stroški nižji, vendar tega zaradi sprejetega Zakona o odvetniški tarifi ni mogel storiti. Odvetnik je kot skrbnik zapuščine ravnal s posebno profesionalno skrbnostjo. Da se je postopek lahko nadaljeval, je naložena opravila opravil kot pomoč dedičem in sodišču, zato je upravičen do povračila priglašenih stroškov. Sodišče je sproti seznanjal z opravljenimi opravili, ki so razvidna iz stroškovnika (narok na geodetski upravi, preučitev spisa, podpis zahteve za postopek evidentiranja parcelacije nepremičnin, podpis zapisnika o ureditvi mej, poročilo sodišču, pristop na narok na sodišču, dopisi in pozivi dedičem, telefonski razgovori z dediči, sestanek s solastnikom nepremičnin). Sodišče mu stroškov ni priznalo niti po prostem preudarku, upoštevajoč izgubljeni čas in poklic tistega, ki ima pravico do povrnitve. Odmerjeni znesek sodišča je glede na opravljeno delo, skrb, vložen trud in stroške prenizek.

Sodišče prve stopnje je v predmetni zapuščinski zadevi za skrbnika zapuščine postavilo I. I., odvetnika v C., L. c. ... (sklep opr.št. D 152/2005 z dne 12.11.2009).

Skrbnik zapuščine skrbi za zapuščino v korist vseh dedičev kot celote in nasploh zastopa vse dediče glede konkretne zapuščine, zato njegovi stroški predstavljajo skupne stroške zapuščinskega postopka. Glede teh pa je v 2. odstavku 174. člena Zakona o dedovanju (ZD) določeno, da sodišče odloči, v katerem razmerju  jih stranke trpijo. Skrbnik zapuščine je skrbnik za poseben primer, zato veljajo glede njegovega pravnega položaja tudi določbe Zakona o zakonski zvezi in družinskih razmerjih (ZZZDR). V 196. členu navedenega zakona je določeno, da ima skrbnik pravico do povračila upravičenih stroškov, ki jih je imel pri opravljanju svojih skrbniških dolžnosti, center za socialno delo lahko določi skrbniku za njegovo delo tudi ustrezno nagrado. Ker skrbnika zapuščine določi zapuščinsko sodišče (člen 192/1 ZD), odloči tudi o njegovih stroških in nagradi zapuščinsko sodišče.

Sodišče prve stopnje je pojasnilo, da skrbniku stroškov ni odmerilo na podlagi odvetniške tarife, saj je opravil določene naloge, ki po svoji nalogi niso odvetniške oziroma pravne storitve, temveč bi jih lahko opravila katerakoli fizična oseba. Vendar pa v konkretnem primeru sodišče prve stopnje kot skrbnika zapuščine ni postavilo I. I. kot fizično osebo, pač pa je postavilo I. I., odvetnika v C. L. c. ..., torej v funkciji pravnega strokovnjaka.

Sodišče prve stopnje bi zato pri odločanju o povrnitvi stroškov skrbnika zapuščine moralo  upoštevati 2. odstavek 155. člena Zakona o pravdnem postopku (ZPP) v zvezi s 163. členom ZD, ki določa, da če je predpisana tarifa za nagrade odvetnikov ali za druge stroške, se taki stroški odmerijo po tarifi.

Iz stroškovnika z dne 17.5.2010 izhaja, da je skrbnik zapuščine – odvetnik I. I. priglasil stroške po Zakonu o odvetniški tarifi. Le-ta pa v 41. členu določa, da se v primeru, če se je sodni postopek na prvi stopnji začel pred uveljavitvijo tega zakona (torej pred 1.1.2009), nagrade in izdatki za storitve odvetnikov določijo po doslej veljavni Odvetniški tarifi. Ker je bil predmetni zapuščinski postopek začet v letu 2005, torej pred uveljavitvijo Zakona o odvetniški tarifi, je stroške potrebno odmeriti v skladu z Odvetniško tarifo (Ur.l. RS, št. 67/2003 in popr. 70/2003; OT).

Pritožbeno sodišče je ocenilo, da so bili potrebni naslednji stroški: nagrada za zastopanje na zapuščinskem naroku dne 11.5.2010: 400 točk (2.a točka tar.št. 22 OT v zvezi s tar.št. 18/1 OT), za sestavo obrazložene vloge v zapuščinskem postopku: 200 točk (1.b točka tar.št. 22 OT v zvezi s tar.št. 18/1 OT), kar je vsebovano v priglašeni nagradi za zapuščinski postopek, ki je sicer Odvetniška tarifa ne določa, in nagrado za vlogo, s katero se je uvedel upravni postopek: 200 točk (1.b točka Tar.št. 28 OT), kar je vsebovano v priglašeni nagradi za upravni postopek, ki je sicer Odvetniška tarifa ne določa, materialni stroški: 16 točk (2 % od odmerjene nagrade) in 20 % DDV, kar ob vrednosti odvetniške točke 0,459 EUR znaša skupaj 449,45 EUR.

Zahteve za odmero nagrade za narok na GURS, pregled spisa, dopise in vlogo sodišču, poročilo Centru za socialno delo in končno poročilo skrbnik zapuščine ni določno opredelil (po višini), kot to zahteva 163. člen ZPP (v zvezi s 163. členom ZD), zato mu nagrade za ta opravila ni moč priznati. Enako velja za nagrado za enostavna pisanja v upravnem postopku, saj ni jasno, na katero opravilo se nanaša. Nagradi za nepravdni postopek in za upravni postopek pa v Odvetniški tarifi nista določeni, zato je pritožbeno sodišče priznalo le nagrado za posamezna opravila, ki so vključena v teh postavkah, kar je razvidno iz obrazložitve v prejšnjem odstavku.

Dedič I. V., ki mu je sodišče prve stopnje naložilo v plačilo priznane stroške skrbnika, svoji obveznosti plačila stroškov (po temelju) ni nasprotoval, zato je pritožbeno sodišče stroške (v sedaj spremenjeni višini) naložilo njemu v plačilo. Poleg že prisojenih stroškov v znesku 14,98 EUR, ki pritožbeno niso bili izpodbijani, je tako dedič I. V. dolžan odvetniku I. I. plačati še 449,45 EUR v roku 15 dni, v primeru zamude skupaj z zakonskimi zamudnimi obrestmi, ki začnejo teči prvi dan po poteku tega roka, dalje do plačila.

Glede na navedeno je pritožbeno sodišče pritožbi delno ugodilo in delno spremenilo izpodbijan sklep, kot je razvidno iz izreka tega sklepa (3. točka 365. člena v zvezi s 1. odstavkom 366. člena in 5. alinejo 358. člena ZPP v zvezi s členom 163 ZD). V preostalem delu je pritožbo zavrnilo in v še izpodbijanem, a nespremenjenem delu potrdilo sklep sodišča prve stopnje (2. točka 365. člena v zvezi s 1. odstavkom 366. člena in 353. členom ZPP ter v zvezi s členom 163 ZD), saj glede tega dela niso podani niti zatrjevani pritožbeni razlogi niti tisti, na katere pazi pritožbeno sodišče po uradni dolžnosti (2. odst. 350. čl. ZPP).

Skrbnik zapuščine je od stroškovnega zahtevka v znesku 2.050,75 EUR s pritožbo uspel za 449,45 EUR, kar predstavlja 22 % uspeh s pritožbo. V sorazmerju s tem uspehom je upravičen do povračila potrebnih pritožbenih stroškov (1. in 2. odstavek 165. člena ZPP v zvezi s 154. členom ZPP in 163. členom ZD), ki znašajo 3,52 EUR (22 % od 16,00 EUR za takso za pritožbo).

ZD člen 131, 131/1, 163, 174, 174/2, 192, 192/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.